**JEGYZŐKÖNYV**

**Készült:** Telki Község Képviselő-testülete Pénzügyi Bizottságának **2017. január 09.-én 18.00. órai kezdettel** a Polgármesteri Hivatal tárgyalójában megtartott **rendes nyílt** üléséről.

**Jelen vannak:**

Földvári-Nagy László Bizottsági tag, bizottsági elnök

Szigeti Antal Bizottság tag

Láng Richárd Bizottsági tag

Király Péter Bizottsági tag

Fillinger Zsófia Bizottsági tag, hitelesítő

Deltai Károly Polgármester

Halász Terézia Képviselő

dr. Vida Rolland Képviselő

Takács Zoltán Alpolgármester

dr. Lack Mónika Jegyző

Vetési Vincéné Pénzügyi csoport ügyintéző

Hoós Péter Műszaki csoport ügyintéző

Vinczéné dr. Joó Györgyi Jegyzőkönyvvezető

Földvári-Nagy László bizottsági elnök köszönti a bizottság tagjait és a megjelenteket, megállapítja, hogy a Bizottság határozatképes, az ülést megnyitja. Hitelesítőnek felkéri Szigeti Antal bizottsági tagot.

Fillinger Zsófia bizottsági tag az „Egyebek” napirendi pontban kérdéssel szeretne a bizottsághoz fordulni, ezzel a kiegészítéssel Telki Község Képviselő-testületének Pénzügyi Bizottsága (egyhangú szavazattal - 5 fő bizottsági tag volt jelen a szavazáskor) határozathozatal mellőzésével az alábbi napirendet fogadja el:

**Napirend:**

1./ Telki Önkormányzatának 2017.évi költségvetési koncepciója

Előadó: Polgármester

2./A polgármester illetményének és költségtérítésének megállapításáról

Előadó: Jegyző

3./ A közszolgálati tisztviselők 2017. évi illetményalapjáról

Előadó: Polgármester

4./ Szociális és gyermekjóléti feladatokra vonatkozó szerződés módosításáról

Előadó: Polgármester

5./Telki Völgyrét gázellátás kiépítésének kérdése

Előadó: Polgármester

6./ Egészségház tervpályázat kiírásának kérdéséről

Előadó: Polgármester

Egyebek

**Napirend megtárgyalása:**

1./ Telki Önkormányzatának 2017.évi költségvetési koncepciója

*Az előterjesztés a jegyzőkönyv melléklete.*

Deltai Károly: Ennek a koncepciónak az elfogadása már nem kötelező, de nálunk Telkiben hagyomány. Mint az előterjesztésből látszik, van tartalékunk, az idei év a beruházások éve lesz, szerepel benne a pedagógusok támogatásának koncepciója, a megvalósítási javaslat kidolgozása még zajlik.

Szigeti Antal: Az iskolafejlesztés II. ütemével kapcsolatban kérném, hogy saját forrásból már ne áldozzunk erre, hiszen az épület fenntartása már nem a mi feladatunk. Nem értek egyet azzal, hogy a koncepció bérlakásfejlesztést tartalmaz, hiszen az iskola pedagógusok már nem hozzánk tartoznak. A többi fejlesztésnél pedig legyen megjelölve felelős és határidő, mert az egészségháznak és közösségi háznak idén véleményem szerint meg kell lennie.

Deltai Károly: A bérlakásfejlesztésre lesz pályázati forrás, az óvónők helyben tartása szempontjából nagyon fontos lenne ez a fejlesztés.

Fillinger Zsófia: Mit takar a napelempark?

Deltai Károly: Elképzelhető, hogy lesz pályázati forrás ilyesmire és a rekultivált hulladéklerakó erre tökéletesen alkalmas lenne. Akár a terület is bérbeadható ilyen célra – már volt ilyen megkeresésünk -, akár az önkormányzat is elindíthat egy ilyen fejlesztést.

Szigeti Antal: Mi az oka a koncepcióban ennek a mértékű bevételkiesésnek? Az építményadó és a bírságokból eredő bevétel összege miért csökken?

Vetési Vincéné: A tornaterem bérleti díjával és telekeladással idén nem számolunk, az építményadó bevétel csökken a hátralékállomány behajtásával. Budakeszi intézi a bírságok nagyrészének kivetését és beszedését, az adóbírság összege pedig nem tervezhető.

Halász Terézia: Javaslom, a kötelezően ellátandó feladatok sorát egészítsük ki az idősgondozással és a házi gondozással.

Móczár Gábor: Egy közművelődésszervező státuszának létesítése legyen a jövőben szem előtt.

Földvári-Nagy László Bizottsági elnök: Javaslom, szavazzunk a napirendi pontról.

**Telki Község Képviselő-testülete**

**Pénzügyi Bizottsága**

**1/2017. (I.09.) számú PÜB állásfoglalása**

**A Pénzügyi Bizottság 5 igen szavazattal, egyhangúlag – 5 fő bizottsági tag volt jelen az ülésen – elfogadásra javasolja a képviselő-testületnek Telki Önkormányzatának 2017. évi költségvetési koncepciójának elfogadását.**

2./A polgármester illetményének és költségtérítésének megállapításáról

*Az előterjesztés a jegyzőkönyv melléklete.*

Deltai Károly: Méltatlannak tartom ezt az intézkedést, hiszen az elmúlt években háromszor csökkent a polgármesterek bére, most pedig a kormány közel a választásokhoz elkezdni növelni.

Földvári-Nagy László Bizottsági elnök: Javaslom, szavazzunk a napirendi pontról.

**Telki Község Képviselő-testülete**

**Pénzügyi Bizottsága**

**2/2017. (I.09.) számú PÜB állásfoglalása**

**A Pénzügyi Bizottság 5 igen szavazattal, egyhangúlag – 5 fő bizottsági tag volt jelen az ülésen – elfogadásra javasolja a képviselő-testületnek a polgármester illetményének és költségtérítésének megállapításáról szóló előterjesztésben szereplő határozati javaslatot.**

3./ A közszolgálati tisztviselők 2017. évi illetményalapjáról

*Az előterjesztés a jegyzőkönyv melléklete.*

Szigeti Antal: Az emelés hatására összesen 1,5 millióval nő az önkormányzat terhe?

dr. Lack Mónika: Igen. Az előterjesztésben a rendelettervezet a 3. § 2. mondatát kérem kihúzni és a javított verzióról szavazni.

Földvári-Nagy László Bizottsági elnök: Javaslom, szavazzunk a napirendi pontról.

**Telki Község Képviselő-testülete**

**Pénzügyi Bizottsága**

**3/2017. (I.09.) számú PÜB állásfoglalása**

**A Pénzügyi Bizottság 5 igen szavazattal, egyhangúlag – 5 fő bizottsági tag volt jelen az ülésen – elfogadásra javasolja a képviselő-testületnek a közszolgálati tisztviselők 2017. évi illetményalapjáról szóló rendelettervezet elfogadását.**

4./ Szociális és gyermekjóléti feladatokra vonatkozó szerződés módosításáról

*Az előterjesztés a jegyzőkönyv melléklete.*

Halász Terézia: A Szociális Bizottság részben támogatta a Máltai Szeretetszolgálat kérését, 1,5 millió forintos ár növelést javaslunk. Tavaly házi segítségnyújtásra nem volt ellátást igénybevevő, a rendelkezésreállást fizetjük, bármikor keletkezhet igény házi segítségnyújtásra.

Földvári-Nagy László Bizottsági elnök: Javaslom, szavazzunk a napirendi pontról.

**Telki Község Képviselő-testülete**

**Pénzügyi Bizottsága**

**4/2017. (I.09.) számú PÜB állásfoglalása**

**A Pénzügyi Bizottság 5 igen szavazattal, egyhangúlag – 5 fő bizottsági tag volt jelen az ülésen – elfogadásra javasolja a képviselő-testületnek szociális és gyermekjóléti feladatokra vonatkozó szerződés módosításáról szóló előterjesztésben szereplő határozati javaslatot.**

5./Telki Völgyrét gázellátás kiépítésének kérdése

*Az előterjesztés a jegyzőkönyv melléklete.*

Deltai Károly: Ezen a területen jelentős ingatlan tulajdona van a önkormányzatnak, a közműfejlesztéssel megoldódnak az adómentes telkek ügyei. Ez a terület a falu közepe, ennek a fejlesztésére is kell áldoznunk. A pénzügyi konstrukció a Boszorkányvölgyi világításfejlesztéshez hasonló lenne, mely nagyon jól működött.

Földvári-Nagy László Bizottsági elnök: Javaslom, szavazzunk a napirendi pontról.

**Telki Község Képviselő-testülete**

**Pénzügyi Bizottsága**

**5/2017. (I.09.) számú PÜB állásfoglalása**

**A Pénzügyi Bizottság 5 igen szavazattal, egyhangúlag – 5 fő bizottsági tag volt jelen az ülésen – elfogadásra javasolja a képviselő-testületnek Telki Völgyrét gázellátás kiépítésének kérdéséről szóló előterjesztésben szereplő határozati javaslatot.**

6./ Egészségház tervpályázat kiírásának kérdéséről

*Az előterjesztés a jegyzőkönyv melléklete.*

Deltai Károly: Szükségessé vált a tervpályázat kiírására illetve a tervpályázat bíráló bizottság tagjainak megbízására vonatkozó 140/2016.(XII.12.) és 141/2016.(XII.12.) számú Ö. határozatok visszavonása, a tervpályázat előkészítéséhez több hosszasabb és formalizált döntéselőkészületre van szükség.

Földvári-Nagy László Bizottsági elnök: Javaslom, szavazzunk a napirendi pontról.

**Telki Község Képviselő-testülete**

**Pénzügyi Bizottsága**

**6/2017. (I.09.) számú PÜB állásfoglalása**

**A Pénzügyi Bizottság 5 igen szavazattal, egyhangúlag – 5 fő bizottsági tag volt jelen az ülésen – elfogadásra javasolja a képviselő-testületnek az egészségház tervpályázat kiírásának kérdéséről szóló előterjesztésben szereplő határozati javaslatot.**

Egyebek:

Fillinger Zsófia: Gondnak tartom, hogy a település Bursa Hungarica pályázatán nem tudott elindulni senki, mert túl alacsonyan van meghatározva a jövedelemhatár. Méltányossági döntés bevezetése segítene.

Halász Terézia: Erről a problémáról nem tudtunk, a jövedelemhatárt felülvizsgáljuk, méltányosságot az alapul szolgáló jogszabály miatt bevezetni nem lehet.

Az ülésen több hozzászólás nem volt. Földvári-Nagy László levezető elnök megköszöni a bizottsági tagoknak és a képviselőknek a részvételt és az ülést bezárja.

 Földvári-Nagy László Szigeti Antal

 bizottsági elnök hitelesítő